|  |
| --- |
| Tlačová správa |

**12. – 18. marca si pripomíname Svetový týždeň glaukómu**

**Glaukóm je chronické, progresívne, degeneratívne ochorenie zrakového nervu, ktoré spôsobuje charakteristické poškodenie zorného poľa. Neliečený glaukóm môže vyústiť až do oslepnutia.**

Podľa Svetovej glaukómovej asociácie (WGA) je glaukóm hlavnou príčinou slepoty, ktorej sa však dá predchádzať. Odhaduje sa, že týmto ochorením trpí asi 80 miliónov ľudí na svete. Takmer 50 percent pacientov si svoj stav neuvedomuje, pretože v počiatočných štádiách je glaukóm asymptomatický. Ak sa však nelieči, človek môže natrvalo stratiť zrak.

Od 6. do 12. marca 2023 si pripomíname Svetový týždeň glaukómu, počas ktorého sa hovorí o príznakoch, rizikách, ale najmä dôležitosti prevencie tohto očného ochorenia. Len pravidelné kontroly u oftalmológa umožnia včasnú diagnostiku a zabránia zrakovému postihnutiu. „Hlavným cieľom našej kampane je, aby každý vedel o chorobe nazývanej „glaukóm“ a povzbudili sme širokú verejnosť, aby sa išla otestovať. Glaukóm je jednou z hlavných príčin nezvratnej slepoty, ale pri včasnej liečbe sa poškodenie môže obmedziť a zrak sa môže zachrániť. Podporou pravidelného testovania chceme, aby pacienti s glaukómom zapojili aj svojich príbuzných, pretože šanca, že sa u nich tiež objaví glaukóm, je 10-krát vyššia oproti ľuďom bez genetickej predispozície. Svetový týždeň glaukómu je preto skvelou príležitosťou na zvýšenie povedomia,“ uviedol Fabian Lerner, bývalý prezident Svetovej glaukómovej asociácie.

Slovenská glaukómová spoločnosť (SGS) pripravila pre verejnosť možnosť absolvovať preventívne merania vnútroočného tlaku, ktorý je dôležitou informáciou pri odhalení ochorenia. „Našou dôležitou úlohou je informovať verejnosť o tomto ochorení, keďže je predpoklad, že v roku 2040 bude na svete 111,8 milióna glaukomatikov,” uvádza na svojej webovej stránke SGS. Aj z tohto dôvodu pripravuje po mnohých mestách Slovenska preventívne merania. V mestách Žilina a Banská Bystrica sa verejnosť môže stretnúť aj s pracovníkmi Únie nevidiacich a slabozrakých Slovenska, ktorí budú informovať o živote so zrakovým postihnutím a záujemcom ukážu pomôcky uľahčujúce nevidiacim a slabozrakým život.

**[Zoznam preventívnych meraní VOT a prehľad aktivít spojených so Svetovým týždňom galukómu na stiahnutie](https://unss.sk/wp-content/uploads/2023/03/Prehlad-preventvinych-merani.docx).**

**Podrobné informácie o glaukómovom ochorení uvádzame v článku** [**Glaukóm vám dokáže zobrať zrak**](https://okamih.eu/2023/03/11/glaukom-vam-dokaze-zobrat-zrak/)**.**

Aj ÚNSS sa pripája k ústrednej myšlienke Svetového týždňa glaukómu – vážneho očného ochorenia, ktoré verejnosť eviduje najmä pod názvom zelený zákal. Tichý zabijak zraku začína nenápadne, ale o to zákernejšie sú jeho dôsledky. Apelujeme na verejnosť, aby nezanedbávala zrakové zdravie a včas sa objednali na preventívnu prehliadku u svojho očného lekára. Čas je v prípade pozitívnej prognózy tohto ochorenia kľúčový! Glaukóm nebolí, ale môže vás pripraviť o zrak.

**V prípade, že sa ochorenie odhalí, alebo ním už pacient trpí, pomocnú ruku mu podá Únia nevidiacich a slabozrakých Slovenska. Odborní pracovníci mu pomôžu nielen prekonať náročné obdobie vyrovnávania sa so zrakovým postihnutím, ale naučia ho tiež efektívne využívať zvyšky zraku. V prípade potreby zvládnu aj používanie bielej palice a ponúknu mu i množstvo pomôcok uľahčujúcich život človeka so zrakovým postihnutím. ÚNSS pomáha prostredníctvom 8 krajských stredísk a 56 poradenských miest po celom Slovensku.**

**Viac informácií o glaukóme i pomoci pacientom s týmto ochorením:**   
www.unss.sk   
www.glaukomsk.sk   
www.worldglaucomaweek.org

-------------------------------

**Kontakt:**

Eliška Fričovská, PR manažérka ÚNSS

Mob.: 0911 496 629

e-mail: [fricovska@unss.sk](mailto:fricovska@unss.sk)

[www.unss.sk](http://www.unss.sk)

**Únia nevidiacich a slabozrakých Slovenska** (ÚNSS) je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 3 000 členov združených v 50 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. Patrí k najväčším a najstarším občianskym združeniam v Slovenskej republike. [www.unss.sk](http://www.unss.sk)